**MOLITVENO SLAVLJE (za mlade)**

**petak, 6. svibnja 2022.**

*Molitveni je susret zamišljen kao Služba riječi nakon koje bi slijedilo euharistijsko klanjanje. Dobro je gdje god je prikladno uključiti mlade u aktivno sudjelovanje u molitvenom slavlju.*

**UVOD**

Ulazna pjesma**:** **Uđite s hvalama**

**U ime Oca i Sina i Duha Svetoga.** Amen.  
**Gospodin s vama.** I s duhom tvojim.

*Svećenik ili đakon može ovdje uvesti mlade u susret i posvijestiti zajednici zajedničku nakanu ovog susreta, a to je molitva za svećenička i redovnička zvanja.*

**Pomolimo se:**

**Bože, koji si učenicima nakon službe i posta zapovjedio odvojiti Savla i Barnabu za djelo za koje si ih uzeo, pomozi sada Crkvi svojoj moliteljici, i ti, koji poznaješ srca sviju, pokaži koje si izabrao u svoju službu. Po Kristu, Gospodinu našemu. Amen.**

**SLUŽBA RIJEČI**

*Zatim započne naviještaj Božje riječi*.

**Čitanje Poslanice svetog Pavla apostola Rimljanima**

(Rim 10,9-18)

Braćo! Ako ustima ispovijedaš̌ da je Isus Gospodin, i srcem vjeruješ̌ da ga je Bog uskrisio od mrtvih, bit ćeš̌ spašen. Doista, srcem vjerovati opravdava, a ustima ispovijedati spasava. Jer veli Pismo: Tko god u nj vjeruje, neće se postidjeti. Nema uistinu razlike između Židova i Grka jer jedan je Gospodin sviju, bogat prema svima koji ga prizivlju. Jer: tko god prizove ime Gospodnje, bit će spašen. Ali kako da prizovu onoga u koga ne povjerovaše? A kako da povjeruju u onoga koga nisu čuli? Kako pak da čuju bez propovjednika? A kako propovijedati bez poslanja? Tako je pisano: Kako li su ljupke noge onih koji donose blagovijest dobra. Ali nisu svi poslušali blagovijesti – evanđelja! Zaista, Izaija veli: Gospodine, tko povjerova našoj poruci? Dakle: vjera po poruci, a poruka riječju Kristovom. Nego pitam: Zar nisu čuli? Dapače! Po svoj zemlji razliježe se jeka, riječi njihove sve do nakraj svijeta.

**Riječ Gospodnja.**

Psalam 23

Antifona: **Gospodin je pastir moj, zla se ne bojim jer on je sa mnom.**

Gospodin je pastir moj:  
ni u čem ja ne oskudijevam;

na poljanama zelenim  
on mi daje odmora.  
Na vrutke me tihane vodi  
i krijepi dušu moju.

Stazama pravim on me upravlja

radi imena svojega.  
Pa da mi je i dolinom smrti proći,

zla se ne bojim jer si ti sa mnom.

Tvoj štap i palica tvoja

utjeha su meni.

Trpezu preda mnom prostireš̌

na oči dušmanima mojim.

Uljem mi glavu mažeš̌,  
časa se moja prelijeva.

Dobrota i milost pratit će mene

sve dane života moga.  
U Gospodnjem ću domu prebivati

kroz dane mnoge.

*Evanđelje* (Iv 1, 43-51)

**Gospodin s vama.** I s duhom tvojim.  
**Čitanje svetog evanđelja po Ivanu**. Slava tebi, Gospodine.

U ono vrijeme: Naumi Isus poći u Galileju. Nađe Filipa i reče mu: »Pođi za mnom!« Filip je bio iz Betsaide, iz grada Andrijina i Petrova. Filip nađe Natanaela i javi mu: »Našli smo onoga o kome je pisao Mojsije u Zakonu i Proroci: Isusa, sina Josipova, iz Nazareta.« Reče mu Natanael: »Iz Nazareta da može biti što dobro?« Kaže mu Filip: »Dođi i vidi.« Kad Isus ugleda gdje Natanael dolazi k njemu, reče za njega: »Evo istinitog Izraelca u kojemu nema prijevare!« Kaže mu Natanael: »Odakle me poznaješ̌?« Odgovori mu Isus: »Vidjeh te prije negoli te Filip pozva, dok si bio pod smokvom.« Nato će mu Natanael: »Učitelju, ti si Sin Božji! Ti kralj si Izraelov!« Odgovori mu Isus: »Stoga što ti rekoh: 'Vidjeh te pod smokvom', vjeruješ̌. I više ćeš̌ od toga vidjeti!« I nadoda: »Zaista, zaista kažem vam: gledat ćete otvoreno nebo i anđele Božje gdje uzlaze i silaze nad Sina Čovječjega.«

**Riječ̌ Gospodnja.** Slava tebi, Kriste.

*Svećenik ili đakon može nakon navještaja Božje riječi uputiti prigodnu propovijed.*

*Nakon propovijedi neka zajednica ostane u kratkoj šutnji.*

**EUHARISTIJSKO KLANJANJE**

*Svećenik ili đakon izloži zatim na oltar Presveti Sakrament na klanjanje.*

**Pjesma: Klanjam ti se smjerno** ili **Jer ti si predivan Bog (Evo me)**

Uvodna molitva:

Gospodine Isuse Kriste, padamo na koljena pred tobom jer shvaćamo da smo u prisutnosti ne samo prijatelja i brata već́ i Kralja nad svim kraljevima. Pred tobom dobri Spasitelju želimo prignuti ne tek koljena već́ i svoju nutrinu da bismo ti i na taj način rekli koliko te trebamo. Želimo se sada odvojiti od svega što nas ne povezuje s tobom i biti ovdje samo za tebe. Želimo osluškivati tvoju riječ̌ u svojim srcima i jačati spremnost da odgovorimo na poziv kojeg upućuješ̌ svakome od nas. Da bismo to mogli molimo snagu tvoga Duha da nas on uvede u zajedništvo i bliskost s tobom.

**Pjesma: Dođi, Duše** **Presveti** ili **Izlij Duha svoga**

*Meditacija na temu gornjih čitanja*

Gospodine, prije koji trenutak slušali smo kako si pozvao Filipa i Natanaela, i to nas potiče da se sjedinimo s cijelom Crkvom u velikoj molitvi da i danas između svojih učenika, a to smo svi mi, pozoveš̌ one koji će ti izbliza služiti kao svećenici, redovnici i redovnice. Osjećamo kako se ta potreba Crkve tiče i nas, u ovo vrijeme kad je sve teže odazvati se pozivu na svećeništvo i redovništvo, i da su nam potrebni pastiri u našim župnim zajednicama. I zato želimo kao i ti, kao i prva Crkva provesti vrijeme u molitvi kako bi ti koji poznaješ̌ naša srca pokazao koga si pozvao na radikalno nasljedovanje tebe. No, ne želimo tek moliti za neke druge koje pozivaš̌ već́ želimo večeras zaviriti svaki u svoje srce i osluškivati koja je tvoja riječ̌ mome srcu, na što mene pozivaš.

**Pjesma: Krist na žalu (1. kitica)**

Svratimo pogled na dvojicu apostola: Filipa i Natanaela. Filip je pozvan izravno od Isusa, ali i dovodi druge Isusu. Probaj se večeras vidjeti u Natanaelu. Evanđelist Ivan navodi kako je bio pod smokvom prije nego mu je Filip uputio tako snažne riječi: Dođi i vidi. Smokva je, kao i vinova loza, u Starom zavjetu bila simbol iščekivanja Mesije u izabranom, izraelskom narodu. Kada evanđelist navodi tu pojedinost želi nam reći da je Natanael iščekivao dolazak Spasitelja.

A što je s tobom? Koga ti u svom životu iščekuješ̌, koga tražiš̌? Dopusti svom srcu da u Kristu koji je pred tobom prepoznaš̌ onoga koja tvoj život iščekuje. Zaviri u svoju nutrinu i budi onaj koji iščekuje odgovor na pitanje: Na što sam pozvan? Koje je moja svrha i moje poslanje u ovome svijetu? Možda si na raskrižju putova. Često nas na potrebu za Bogom dovedu životne krize. I Natanael je možda bio u jednoj takvoj. Možda je i on vapio za Mesijom jer je došao do zida i nije više sam znao nastaviti. Ali, napravio je odlučujući korak – nadao se pomoći odozgor. Čekao je na Božji zahvat. Probaj se staviti u takav stav. Zamoli Isusa da ti progovori i da on koji te poznaje bolje nego li ti sam sebe pokaže koje je tvoje poslanje u današnjem svijetu.

**Šutnja**

**Pjesma: Krist na žalu (2. kitica)**

Isus i tebi preko današnjeg evanđelja progovara: *Dođi i vidi.*

Imaš̌ li hrabrosti čuti taj poziv i ustati kako bi čuo Isusove riječi za svoj život? Nemoj ostati sjediti. Filip zna što ti govori. On je susreo Mesiju, Spasitelja i želi da i ga i ti sretneš̌. One te ne dovodi tek nekom mudrom čovjeku, on te dovodi Bogu koji te ljubi i ne gleda samo no što si sada već́ i ono što tek možeš̌ postati po njegovoj milosti. Filip je čuo Isusove riječi: Pođi za mnom. Možda ti ne ćeš̌ čuti te riječi, ali je važno, presudno za tvoj život da čuješ̌ koje su Isusove riječi tvome srcu. A možda ćeš̌ čuti baš te riječi: Pođi za mnom. Ne boj se odazvati i krenuti u avanturu života da poput apostola rasteš u Isusovoj blizini. Ne boj se postati kao apostol Filip koji će drugima govoriti o Isusu i dovoditi ih k njemu. *Jer Isus je taj kojeg tražiš kada sanjaš o sreći, on je taj koji te čeka kada te ne zadovoljava ono što si pronašao; on je ljepota koja te tako privlači; on je taj koji u tebi budi žeđ za radikalnošću i ne dozvoljava ti da olako ideš̌ u kompromise; on te prisiljava da odbaciš̌ maske koje čine život lažnim; on je taj koji čita u tvome srcu najistinitije odluke koje drugi žele ugušiti. Krist je taj koji u tebi budi želju da od svoga života učiniš̌ nešto veliko, jača volju za idealima i odbacivanjem osrednjosti; ulijeva ti hrabrost da mijenjaš̌ sebe i društvo, čineći ga ljudskijim i bratskijim* (sv. Ivan Pavao II.).

**Šutnja**

**Pjesma: Gospode trebam te** ili **Odzivam se, Isuse**

*Molitveni zazivi za duhovna zvanja*

**Bogu koji i danas poziva ljude da surađuju s njime na spasenju svijeta uputimo svoje molitve i recimo zajedno:**

***Pogledaj nas Gospodine i smiluj nam se!***

1. Gospodine, ti si od nas svojih učenika okupio svoju Crkvu. Ne ostavi nas bez pastira koji će nas voditi na tvoje izvore istinskog i neprolaznog života. Molimo te!
2. Gospodine, donosimo ti sve one koji još̌ nisu prepoznali da ih zoveš̌ na svećeništvo i redovništvo, da budu otvoreni poticajima tvoga Duha te ti u slobodi srca odgovore radosno i zahvalno. Molimo te!
3. Gospodine, pred tebe stavljamo i sve one koji nailaze na protivljenja tvome pozivu unutar obitelji, među prijateljima, možda čak i župnim zajednicama. Osnaži ih da tebe stave na prvo mjesto i svima posvjedoče kako se isplati utrošiti svoj život služeći tebi i čovjeku. Molimo te!
4. Gospodine, dotakni i tvrda srca koja se opiru tvome pozivu. Dotakni ih svojom nježnošću da ti dopuste da im progovoriš̌ u srcu i da im se objaviš̌ kao onaj koji je do kraja vjeran i čija nas ljubav čini radosnima i ostvarenima. Molimo te!
5. Gospodine, ohrabri i one koje se ne osjećaju dostojnima i spremnima za svećeništvo i redovništvo. Neka čuju tvoj glas koji ima progovara kako im je dovoljna tvoja milost te ti dopuste da se i kroz njihove nesavršenosti i slabosti očituje kako si ti onaj koji spašava čovjeka, a da smo mi suradnici tvoga otkupljenja. Molimo te!
6. Gospodine, blagoslovi i naše obitelji da u duhovnom pozivu svojih članova mogu prepoznati tvoj blagoslov te i im podari Duha ljubavi kako bi podupirali i pratili one koje pozivaš̌ te kako bi i oni mogli prepoznati ono što ti vidiš̌ u njihovim srcima. Molimo te!

**Pomolimo se: Bože, posvetitelju i čuvaru svoje Crkve, Duhom svojim pobudi u njoj sposobne vjerne djelitelje tvojih otajstava, da se kršćanski puk njihovom službom i primjerom pod tvojom zaštitom uputi na put spasenja. Po Kristu, Gospodinu našem. Amen.**

*Slijedi blagoslov s Presvetim Sakramentom kako je uobičajeno.*

*Nakon blagoslova mogu se izmoliti pohvale Imenu Božjem:*

Blagoslovljen budi Bog!  
Blagoslovljeno njegovo sveto Ime!  
Blagoslovljen Isus Krist, pravi Bog i pravi čovjek! Blagoslovljeno Ime Isusovo!  
Blagoslovljeno presveti Srce Isusovo!  
Blagoslovljena predragocjena Krv Isusova!  
Blagoslovljen Isus u Presvetom Oltarskom Sakramentu! Blagoslovljen Duh Sveti Utješitelj!  
Blagoslovljena velika Bogorodica presveta Djevica Marija! Blagoslovljeno sveto i bezgrešno njezino začeće! Blagoslovljeno njezino slavno uznesenje!  
Blagoslovljeno ime Marije, Djevice i Majke! Blagoslovljen sveti Josip, njezin prečisti zaručnik! Blagoslovljen Bog u svojim anđelima i u svojim svecima! Amen.

Završna pjesma: **Ostani s nama** ili **Pusti mreže te**